Jääsilta
Löysit sillan talven yli,
 hauraan jääköynnössillan.
 Astu hiljaa, hiljaa.
 Hopealehtimetsään
 on kiirinyt ohut risahdus,
 sillan salainen murtuma.

 Tulit murheenraskain askelin,
 itkun painoa kantain.
 Ei niin, ei niin.
 Astu hiljaa, hiljaa,
 voit päästä yli.

 Kovin kotkansilmin,
 sydämin kyyneleettömin, kevein
 tähyä aamujen taakse
 auringon tuhatsoutulaivaa,
 kun se nousee talven virtaa
 sytyttäen sillan, rannat
 ihanaan paloon.